The Fame Monster
The Fame Monster (ქართ. დიდების მონსტრი) — ამერიკელ პოპ მომღერალ და სიმღერების ავტორ ლედი გაგას სადებიუტო ალბომის The Fame (2008) ხელახალი გამოცემა და მესამე EP ალბომი. იგი გამოიცა 2009 წლის 18 ნოემებრს ლეიბლზე Interscope Records. თავდაპირველად იგეგმებოდა The Fame-ის დელუქს ვერსიად გამოცემა, თუმცა გაგას და მისი ლეიბლის გადაწყვეტილებით გამოიცა როგორც ცალკე EP ალბომი რომლის დელუქს ვერსიაში მთლიანად იქნა შეტანილი ცალკე დისკად გაგას სადებიუტო ალბომი. გაგა განმარტებით ორივე ალბომი ერთად წარმოადგენს ინი და იანის კონცეფციას. მუსიკალური თვალსაზრისით The Fame Monster არის პოპ ალბომი, რომელზეც გავლენას ახდენს 1970-იანი და 1980-იანი წლების დისკო, გლემ-როკი, სინთპოპი და გოთიკური მუსიკა. გაგას თქმით, ალბომში შესული სიმღერები შთააგონა გოთიკურმა მუსიკამ და მოდის შოუებმა. ალბომში შესული სიმღერები ეხება დიდების ბნელ მხარეებს რომლებიც გაგამ მიიღო საკუთარი გამოცდილებიდან მსოფლიოს გარშემო მოგზაურობისას, გაგა ამ ყველაფერს გადმოსცემს მონსტრის მეტაფორით. ალბომის გარეკანი ეკუთვნის ფოტოგრაფ და დიზაინერ ჰედი სლიმანს რომელიც გადაწყვეტილია გოთიკურ სტილში. ალბომმა კრიტიკოსების მხრიდან დაიმსახურა დადებითი შეფასება. ზოგიერთი ქვეყნის ჩარტში ხდებოდა The Fame-თან ერთად გაყიდვების დაჯამება, ალბომმა დაიკავა პირველი პოზიცია დიდი ბრიტანეთის, ავსტრალიის, გერმანიის, ირლანდიის, ახალ ზელანდიის და პოლონეთის ჩარტებში. ამერიკის შეერთებულ შტატების ბილბორდ 200-ში დაიკავა მეხუთე პოზიცია, ხოლო პირველი პოზიცია დაიკავა ბილბორდის საცეკვაო/ელექტრონული ალბომების ჩარტში. გრემის 53-ე დაჯილდოებაზე ალბომი წარდგენილი იქნა 6 ნომინაციაში, მათ შორის წლის ალბომის ნომინაციაში. საბოლოოდ გაიმარჯვა სამ ნომინაციაში — საუკეთესო პოპ ვოკალური ალბომი, საუკეთესო პოპ ვოკალური შესრულება სინგლისთვის Bad Romance და საუკეთესო ვიდეო. ალბომის პირველი სინგლი — Bad Romance საერთაშორისო ჰიტად იქცა და დაიკავა პირველი პოზიცია ოცზე მეტი ქვეყნის ჩარტში, ხოლო აშშ-ის ბილბორდის ცხელ ასეულში მეორე პოზიცია. ალბომის შემდეგი ორი სინგლი — Telephone და Alejandro ასევე წარმატებულები აღმოჩდნენ და შევიდნენ მრავალი ქვეყნის ტოპ ათეულში, მათ შორის აშშ-ში და დიდ ბრიტაეთში. სიმღერა Dance in the Dark გამოიცა როგორც ალბომის მეოთხე სინგლი საფრანგეთში და ოკეანეთში, რომელიც წარდგენილი იქნა გრემიზე საუკეთესო საცეკვაო ჩანაწერის ნომინაციაში. 2009 წლის ნოემბერში ალბომის მხარდასაჭერად გაგამ დაიწყო მეორე მსოფლიო ტურნე — The Monster Ball Tour რომელიც დასრულად 2011 წლის მაისში. ტურნეს საერთო ჯამში დაესწრო 2.5 მილიონზე მეტი ადამიანი რომლის შემოსავალმაც შეადგინა 227.4 მილიონი აშშ დოლარი და დასახელდა ყველა დროის ერთ-ერთ მაღალშემოსავლიან ტურნედ.